**XXXIV. Közlemény**

**a Magyar Posta Zrt. Postai szolgáltatások Általános Szerződési Feltételei egyes rendelkezéseinek eltérő alkalmazásáról,**

**az Egyesült Államokba irányuló árutartalmú küldeményforgalom ideiglenes felfüggesztéséről**

A Magyar Posta Zrt. a Postai szolgáltatások Általános Szerződési Feltételeiben foglalt, az áru tartalommal rendelkező küldeményekkel kapcsolatos szolgáltatások igénybevételének lehetőségét az Egyesült Államokba irányuló viszonylatban mind az üzleti, mind a lakossági feladók számára 2025. augusztus 27-től ideiglenesen felfüggeszti.

Az Egyesült Államok megváltoztatta az úgynevezett „de minimis” küszöbértéket, ami azt jelenti, hogy az USA-ba importált összes áru után vámot kell fizetni az Egyesült Államok vámhatóságának, függetlenül azok származási országától. Az ezzel összefüggő kritikus kérdések és folyamatok pl. a vámok beszedése, a gyűjtendő adatok, valamint az Egyesült Államok Vám- és Határvédelmi Hivatalával való együttműködés, még nincsenek egyértelműen meghatározva, ezért a Magyar Posta Zrt. jelenleg –számos más európai postai szolgáltatóhoz hasonlóan, köztük a német, spanyol, szlovén, litván, cseh és osztrák postával– nem tudja garantálni az Egyesült Államokba szólóan küldött áru tartalommal rendelkező küldeményekkel kapcsolatos szolgáltatások igénybevételét ügyfeleinek függetlenül az áru értékétől.

Az ideiglenes felfüggesztés nem vonatkozik a dokumentumot vagy személyes jellegű közlést tartalmazó levélküldeményekre.

Budapest, 2025. augusztus 26.

Magyar Posta Zrt.